b'\n_START_ARTICLE_\nAlbert Edelfelt\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nEdelfelt syntyi Kiialan kartanossa l\xc3\xa4hell\xc3\xa4 Porvoota 1854. H\xc3\xa4n vietti lapsuuden kes\xc3\xa4t t\xc3\xa4ss\xc3\xa4 \xc3\xa4itins\xc3\xa4 perint\xc3\xb6kartanossa. H\xc3\xa4nen is\xc3\xa4ns\xc3\xa4 oli ruotsalaissyntyinen arkkitehti Carl Albert Edelfelt ja \xc3\xa4iti varakkaan porvoolaisen kauppiaan tyt\xc3\xa4r Alexandra Brandt. \xc3\x84iti kuului Johan Ludvig Runebergin tuttaviin, ja Runeberg ja Topelius tukivat nuorta Edelfelti\xc3\xa4. Is\xc3\xa4n varhainen kuolema johti Edelfeltit talousvaikeuksiin, mutta Alexandra Edelfelt panosti paljon lastensa koulutukseen._NEWLINE_Edelfelt rakasti piirt\xc3\xa4mist\xc3\xa4 ja opiskeli sit\xc3\xa4 yksityistunneilla ja Suomen Taideyhdistyksen piirustuskoulussa jo kouluaikanaan. Ylioppilastutkinnon h\xc3\xa4n suoritti vuonna 1871. Ensimm\xc3\xa4isen taulunsa Vanha mummo Edelfelt asetti n\xc3\xa4ytteille 18-vuotiaana._NEWLINE_Edelfelt p\xc3\xa4\xc3\xa4si Keisarilliseen Aleksanterin-Yliopistoon lukemaan latinaa, kreikkaa ja historiaa, mutta keskittyi l\xc3\xa4hinn\xc3\xa4 osakuntael\xc3\xa4m\xc3\xa4\xc3\xa4n. H\xc3\xa4n lopetti opintonsa vuoden j\xc3\xa4lkeen, mutta jatkoi yliopiston piirustussalilla piirt\xc3\xa4mista vuoteen 1873. H\xc3\xa4n jatkoi taideopintojaan Antwerpenin taideakatemiassa 1873\xe2\x80\x931874, Pariisin \xc3\x89cole des Beaux-Artsissa Jean-L\xc3\xa9on G\xc3\xa9r\xc3\xb4men johdolla 1874\xe2\x80\x931875 ja 1876\xe2\x80\x931878. Edelfelt asui p\xc3\xa4\xc3\xa4osin Pariisissa vuoteen 1891. Pietarin taideakatemiassa h\xc3\xa4n opiskeli 1881\xe2\x80\x931882. Edelfelt oli opiskellut my\xc3\xb6s Adolf von Beckerin yksityiskoulussa._NEWLINE_Edelfeltin lahjakkuus her\xc3\xa4tti huomiota yliopistossa ja Suomen Taideyhdistyksen vuosin\xc3\xa4yttelyss\xc3\xa4 1872. H\xc3\xa4n sai valtion stipendin l\xc3\xa4hte\xc3\xa4kseen Antwerpenin taideakatemiaan opiskelemaan tuolloin arvostettua historiamaalausta. Edelfeltin toivottiin kuvin esitt\xc3\xa4v\xc3\xa4n Runebergin runoillaan luomaa sankarimaailmaa. Euroopassa historiamaalauksen suosio oli laskemassa ja taidepiirej\xc3\xa4 kiinnosti yksityiskohtien realistisuus. Edelfelt halusi jatkaa opintojaan Pariisissa, joka oli taiteen uusien suuntausten keskus._NEWLINE_Edelfelt osti Haikon kartanon tilanhaltijan vanhan rakennuksen vuonna 1880 ja kolme vuotta my\xc3\xb6hemmin rakennutti itselleen ateljeen kattoikkunoineen. H\xc3\xa4n vietti siell\xc3\xa4 kaikkiaan 26 kes\xc3\xa4\xc3\xa4 ja maalasi yli 220 teosta._NEWLINE_Edelfeltill\xc3\xa4 oli hyv\xc3\xa4t suhteet Ven\xc3\xa4j\xc3\xa4n hoviin. Hovi tilasi toisinnon Kuningatar Blankasta, ja Edelfelt sai maalata keisari Nikolai II:sta virallisen ja yksityisen muotokuvan ja keisariparin nuorinten lasten muotokuvat. Henkil\xc3\xb6kohtaisella tuttavuudella Aleksanteri III:een ja Maria Fjodorovnaan lienee ollut Suomelle merkityst\xc3\xa4. Suomen omaa osastoa vuoden 1900 Pariisin maailmann\xc3\xa4yttelyss\xc3\xa4 pidet\xc3\xa4\xc3\xa4n osaltaan Edelfeltin diplomaattisen taivuttelun tuloksena._NEWLINE_Edelfelt avioitui vapaaherratar Ellan de la Chapellen kanssa 1888. Heill\xc3\xa4 oli yksi yhteinen lapsi, Erik (kuoli 1910). Ennen avioliittoaan h\xc3\xa4nell\xc3\xa4 oli lukuisia lyhyit\xc3\xa4 ja kolme vakavaa naissuhdetta, joista h\xc3\xa4nell\xc3\xa4 oli ilmeisesti kaksi lasta. Avioliitto hillitsi h\xc3\xa4nen naissuhteitaan noin kymmeneksi vuodeksi, mutta viimeisten vuosikymmenten aikana naissuhteita oli taas runsaasti. Ville Vallgren pelk\xc3\xa4si Edelfeltin sukupuolisen aktiivisuuden ja kiivaan ty\xc3\xb6tahdin olevan terveydelle vaaraksi. Ty\xc3\xb6tahtia kuvaa se, ett\xc3\xa4 Bertel Hintzen laatimaan el\xc3\xa4m\xc3\xa4kertaan on luetteloitu yli 1\xc2\xa0100 Edelfeltin maalausta ja luonnospiirustusta._NEWLINE_Albert Edelfelt kuoli syd\xc3\xa4nhalvaukseen 18. elokuuta 1905 Haikossa.\n_START_SECTION_\nTaiteellinen ura\n_START_PARAGRAPH_\nEdelfelt maalasi aluksi historiallisia aiheita (Kuningatar Blanka ja Kaarle-herttua herjaa Klaus Flemingin ruumista). Maalaustyyli muuttui v\xc3\xa4hitellen historiallisesta romantismista naturalistiseksi (Lapsen ruumissaatto, Ruokolahden eukkoja kirkonm\xc3\xa4ell\xc3\xa4). My\xc3\xb6hemmin h\xc3\xa4n maalasi my\xc3\xb6s uskonnollisia aiheita. Edelfeltin tunnetuimpia maalauksia ovat Jumalanpalvelus saaristossa, Merell\xc3\xa4, Luxembourgin puistossa, Kristus ja Mataleena ja Helsingin yliopiston juhlasalin maalaus._NEWLINE_Edelfelt maalasi my\xc3\xb6s paljon muotokuvia, esimerkiksi Louis Pasteurin, Aino Ackt\xc3\xa9n ja Nikolai II:n muotokuvat. Monet niist\xc3\xa4 ovat tuohon aikaan muotiin tulleita milj\xc3\xb6\xc3\xb6muotokuvia, joissa malli esitettiin luonnollisessa ymp\xc3\xa4rist\xc3\xb6ss\xc3\xa4\xc3\xa4n. Edelfelt oli taitava tuomaan esille mallinsa parhaat puolet._NEWLINE_H\xc3\xa4n osallistui ven\xc3\xa4l\xc3\xa4isten ja suomalaisten taiteilijoiden n\xc3\xa4yttelyyn Pietarissa ja Mir iskusstvan kansainv\xc3\xa4liseen n\xc3\xa4yttelyyn Pietarissa 1899._NEWLINE_Maalariroolin lis\xc3\xa4ksi Edelfelt oli graafikko ja kuvittaja. 1890-luvulla h\xc3\xa4n kuvitti tuttavapiiriins\xc3\xa4 kuuluneen Johan Ludvig Runebergin Suomen sotaa (1808\xe2\x80\x931809) k\xc3\xa4sittelev\xc3\xa4n runokokoelman V\xc3\xa4nrikki Stoolin tarinat._NEWLINE_Vanhemmiten Edelfelt l\xc3\xa4hestyi jonkun verran impressionisteja. Larin Parasken muotokuva oli askel karelianismin suuntaan, mutta kun joukko kiihkeit\xc3\xa4 nuoria fennomaaneja vei Suomen taiteen kehityst\xc3\xa4 omaan suuntaansa, Edelfelt siirtyi maan taiteen johtohahmosta nuorempia tukevaan rooliin. H\xc3\xa4n tuki ja kannusti esimerkiksi Magnus Enckelli\xc3\xa4 ja Juho Rissasta._NEWLINE_Edelfeltill\xc3\xa4 tiedet\xc3\xa4\xc3\xa4n olleen hyv\xc3\xa4t suhteet Ven\xc3\xa4j\xc3\xa4lle ja keisariperheeseen, mutta niist\xc3\xa4 ei ole juuri puhuttu julkisuudessa. Asia sai vahvistusta, kun Ven\xc3\xa4j\xc3\xa4lt\xc3\xa4 Rybinskin kaupungin museosta l\xc3\xb6ytyi vuonna 2017 Edelfeltin maalaus, joka esitt\xc3\xa4\xc3\xa4 keisari Aleksanteri III:n veljen suuriruhtinas Vladimirin poikia. Suomessa oli uskottu, ett\xc3\xa4 maalaus oli kadonnut.\n_START_SECTION_\nTunnustuksia\n_START_PARAGRAPH_\nEdelfelt oli ensimm\xc3\xa4inen kansainv\xc3\xa4lisesti tunnettu suomalainen taiteilija, jonka teoksia ostettiin museoihin ja merkitt\xc3\xa4viin taidekokoelmiin. Tunnetuimpana aikakautensa suomalaisena taiteilijana h\xc3\xa4nell\xc3\xa4 oli my\xc3\xb6s useita taide-el\xc3\xa4m\xc3\xa4n edustusteht\xc3\xa4vi\xc3\xa4 kotimaassa ja ulkomailla. Jo Kaarle-herttua-taulun j\xc3\xa4lkeen Edelfelt nimitettiin Pietarin Taideakatemian vapaaksi kunniaj\xc3\xa4seneksi. Lapsen ruumissaatto toi h\xc3\xa4nelle nimityksen akateemikoksi._NEWLINE_Albert Edelfelt oli my\xc3\xb6s Tukholman ja K\xc3\xb6\xc3\xb6penhaminan taideakatemian j\xc3\xa4sen sek\xc3\xa4 toimi Suomen Taiteilijaseuran puheenjohtajana 1895\xe2\x80\x931896 sek\xc3\xa4 1898\xe2\x80\x931904 ja Suomen Taideyhdistyksen puheenjohtajana. H\xc3\xa4n oli Ranskan Kunnialegioonan upseeri ja komentaja. Edelfeltille my\xc3\xb6nnettiin Ranskan kunnialegioonan ritarimerkki vuonna 1885 ja mitali toiminnastaan Pariisin vuoden 1900 maailmann\xc3\xa4yttelyn Suomen osaston hyv\xc3\xa4ksi._NEWLINE_Edelfeltin kuoleman j\xc3\xa4lkeen suomalaiset kulttuuripersoonat perustivat yhdistyksen \xe2\x80\x9dKonstn\xc3\xa4rsf\xc3\xb6reningen till Albert Edelfelts minne\xe2\x80\x9d. Se hankki varat ja kunnosti Edelfeltin ateljeen museoksi vuonna 1951. Yhdistys muutettiin my\xc3\xb6hemmin s\xc3\xa4\xc3\xa4ti\xc3\xb6ksi, jonka teht\xc3\xa4v\xc3\xa4n\xc3\xa4 on vaalia Albert Edelfeltin muistoa ja pit\xc3\xa4\xc3\xa4 huolta taiteilijan ateljeemuseosta ja sen maa-alueesta Haikossa._NEWLINE_Svenska litteraturs\xc3\xa4llskapet i Finland on julkaissut Edelfeltin kirjeit\xc3\xa4 internetiss\xc3\xa4.'